Sent fredag aften kørte en bil med to passagerer galt ved Gedsted. Begge blev dræbt på stedet.

En 46-årig mand og hans 14-årige søn omkom begge, da de fredag aften klokken 22.49 kørte galt på Vesterbro i Gedsted ved Aalestrup. Her endte bilen af ukendte årsager i Lerkenfeld Å og begge personer i bilen omkom desværre ved ulykken. De pårørende er underrettet, skriver Nordjyllands Politi på Twitter natten til lørdag. Bilinspektør undersøgte ulykken Vagtchefen fra Nordjyllands Politi skriver videre på Twitter, at en bilinspektør blev tilkaldt efter ulykken for at undersøge de nærmere omstændigheder ved ulykken. Lørdag morgen fortælle vagtchefen til TV Midtvest, at man ikke kan komme tættere på en sikker forklaring omkring ulykken før bilinspektørens rapport ligger klar - og det bliver ikke i weekenden. Vagtchefen oplyser derudover, at begge de dræbte er fra lokalområdet.